ประกาศกรมการค้าต่างประเทศ เรื่อง แสดงรายละเอียดข้อเท็จจริงและข้อกฎหมายอันเป็นสาระสำคัญที่ใช้เป็นพื้นฐานในการพิจารณาทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วนของ NIPPON STEEL CORPORATION ประเทศญี่ปุ่น พ.ศ. 2549

ประกาศกรมการค้าต่างประเทศ
ประกาศกรมการค้าต่างประเทศ
เรื่อง
แสดงรายละเอียดข้อเท็จจริงและข้อกฎหมายอันเป็นสาระสำคัญที่ใช้เป็นพื้นฐานในการพิจารณา
ทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วน
ของ NIPPON STEEL CORPORATION ประเทศญี่ปุ่น
พ.ศ. ๒๕๔๙[๑]
 

ตามที่ได้มีประกาศกรมการค้าต่างประเทศ
เรื่อง
เปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วนของ
NIPPON STEEL
CORPORATION ประเทศญี่ปุ่น ลงวันที่ ๔ กรกฎาคม พ.ศ. ๒๕๔๘
และต่อมาคณะกรรมการพิจารณาการทุ่มตลาดและการอุดหนุนได้มีคำวินิจฉัยชั้นที่สุด
เมื่อวันที่ ๒๔ กรกฎาคม พ.ศ. ๒๕๔๙ ให้เปลี่ยนแปลงอัตราอากรตอบโต้การทุ่มตลาด
สำหรับการนำเข้าสินค้าเหล็กแผ่นรีดร้อนชนิดเป็นม้วนและไม่เป็นม้วนที่มีแหล่งกำเนิดจากประเทศญี่ปุ่น
ซึ่งผลิตจาก NIPPON STEEL CORPORATION เป็นอัตราร้อยละ ๐
ของราคา ซี.ไอ.เอฟ. นั้น

เพื่อให้เป็นไปตามข้อ
๑ ของกฎกระทรวง ฉบับที่ ๔ (พ.ศ. ๒๕๔๓)
ออกตามความในพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ซึ่งกำหนดว่า
เมื่อคณะกรรมการมีคำวินิจฉัยเบื้องต้นหรือคำวินิจฉัยชั้นที่สุดเกี่ยวกับการไต่สวนการทุ่มตลาดหรือการอุดหนุน
การยอมรับข้อเสนอทำความตกลงเพื่อระงับการทุ่มตลาดหรือการอุดหนุน
การเพิกถอนความตกลงเพื่อระงับการทุ่มตลาดหรือการอุดหนุน
หรือการยุติการเรียกเก็บอากรตอบโต้การทุ่มตลาด
หรือการอุดหนุนอันเนื่องมาจากการทบทวน ให้กรมการค้าต่างประเทศออกประกาศแสดงรายละเอียดข้อเท็จจริงและข้อกฎหมายอันเป็นสาระสำคัญ
ที่ใช้เป็นพื้นฐานในการพิจารณาผลการไต่สวนการยอมรับหรือการเพิกถอนความตกลง
และผลการทบทวน กรมการค้าต่างประเทศจึงออกประกาศไว้ ดังต่อไปนี้

ข้อ
๑ ความเป็นมา
คณะกรรมการพิจารณาการทุ่มตลาดและการอุดหนุน
ได้ออกประกาศคณะกรรมการพิจารณาการทุ่มตลาดและการอุดหนุน เรื่อง
การตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วน
ที่มีแหล่งกำเนิดจากประเทศญี่ปุ่น สาธารณรัฐแอฟริกาใต้ สหพันธรัฐรัสเซีย
สาธารณรัฐคาซัคสถาน สาธารณรัฐอินเดีย สาธารณรัฐเกาหลี ไต้หวัน สาธารณรัฐเวเนซูเอลา
สาธารณรัฐอาร์เจนตินา ประเทศยูเครน สาธารณรัฐประชาธิปไตยประชาชนแอลจีเรีย
สาธารณรัฐอินโดนีเซีย สาธารณรัฐสโลวัก และประเทศโรมาเนีย (ฉบับที่ ๕) พ.ศ. ๒๕๔๖
ลงวันที่ ๒๒ พฤษภาคม พ.ศ. ๒๕๔๖ แจ้งผลการวินิจฉัยชั้นที่สุดว่า
มีการทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วน จาก ๑๔ ประเทศ
และก่อให้เกิดความเสียหายอย่างสำคัญต่ออุตสาหกรรมภายใน
จึงกำหนดให้เรียกเก็บอากรตอบโต้การทุ่มตลาดในการนำเข้าสินค้าดังกล่าวที่มีแหล่งกำเนิดจาก
๑๔ ประเทศดังกล่าวในอัตราเพียงเพื่อขจัดความเสียหาย (Lesser Duty)
โดยให้มีผลบังคับใช้ตั้งแต่วันที่ ๒๗ พฤษภาคม พ.ศ. ๒๕๔๖ เป็นเวลา ๕ ปี
ซึ่งสินค้าที่มีแหล่งกำเนิดจากประเทศญี่ปุ่น ที่ผลิตจาก NIPPON STEEL
CORPORATION ถูกเรียกเก็บอากรตอบโต้การทุ่มตลาดในอัตราร้อยละ ๓๖.๒๕
ของราคา ซี.ไอ.เอฟ. และเมื่อวันที่ ๑๖ พฤษภาคม พ.ศ. ๒๕๔๘ NIPPON STEEL
CORPORATION ได้ยื่นคำขอให้เปิดทบทวนอัตราอากรตอบโต้การทุ่มตลาด

ข้อ
๒ การเปิดทบทวน
กรมการค้าต่างประเทศได้มีประกาศ
ลงวันที่ ๔ กรกฎาคม พ.ศ. ๒๕๔๘ ซึ่งประกาศในราชกิจจานุเษกษา เมื่อวันที่ ๒๗ กรกฎาคม
พ.ศ. ๒๕๔๘ เปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วนของ
NIPPON STEEL
CORPORATION ประเทศญี่ปุ่น
ตามคำวินิจฉัยของคณะกรรมการพิจารณาการทุ่มตลาดและการอุดหนุน เมื่อวันที่ ๒๒
มิถุนายน พ.ศ. ๒๕๔๘
และต่อมากรมการค้าต่างประเทศได้ดำเนินการทบทวนอัตราอากรตอบโต้การทุ่มตลาดตามหลักเกณฑ์
ภายใต้พระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ โดยปรากฏข้อเท็จจริง ดังต่อไปนี้
๒.๑ สินค้าที่ถูกพิจารณา คือ
สินค้าเหล็กแผ่นรีดร้อนชนิดเป็นม้วนและไม่เป็นม้วน ตามพิกัดอัตราศุลกากรประเภทที่
๗๒๐๘.๑๐ ๗๒๐๘.๓๖ ๗๒๐๘.๓๗ ๗๒๐๘.๓๘ ๗๒๐๘.๓๙ ๗๒๐๘.๔๐ ๗๒๐๘.๕๑ ๗๒๐๘.๕๒ ๗๒๐๘.๕๓ ๗๒๐๘.๕๔
๗๒๐๘.๙๐ ๗๒๑๑.๑๓ ๗๒๑๑.๑๔ และ ๗๒๑๑.๑๙ ที่มีแหล่งกำเนิดจากประเทศญี่ปุ่น ที่ผลิตจาก
NIPPON STEEL
CORPORATION ทั้งนี้ สินค้าดังกล่าวถือว่าเป็นสินค้าชนิดเดียวกัน (Like
product) กับสินค้าที่อุตสาหกรรมภายในผลิตได้
๒.๒ ผู้มีส่วนได้เสีย ได้แก่
๒.๒.๑ NIPPON STEEL CORPORATION
๒.๒.๒
อุตสาหกรรมภายในประเทศผู้ผลิตสินค้าที่ถูกพิจารณา
๒.๒.๓ ผู้นำเข้าและ/หรืออุตสาหกรรมภายในประเทศ
ซึ่งเป็นผู้ผลิตสินค้าต่อเนื่องที่ใช้เหล็กแผ่นรีดร้อนเป็นวัตถุดิบ
๒.๓ ระยะเวลาของข้อมูลที่ใช้ในการทบทวน คือ
วันที่ ๑ เมษายน พ.ศ. ๒๕๔๗ ถึงวันที่ ๓๑ มีนาคม พ.ศ. ๒๕๔๘

ข้อ
๓ ข้อคิดเห็นต่อข้อมูลคำตอบแบบสอบถาม
ฉบับเปิดเผย
อุตสาหกรรมภายในได้มีหนังสือถึงกรมการค้าต่างประเทศขอข้อมูลคำตอบแบบสอบถาม
ฉบับเปิดเผยของ NIPPON
STEEL CORPORATION เมื่อวันที่ ๓ ตุลาคม พ.ศ. ๒๕๔๘
และได้ส่งข้อคิดเห็นต่อคำตอบแบบสอบถาม ฉบับเปิดเผยดังกล่าว เมื่อวันที่ ๘
พฤศจิกายน พ.ศ. ๒๕๔๘ ในประเด็นการคำนวณส่วนเหลื่อมการทุ่มตลาด
การพิจารณาธุรกรรมกับบริษัทที่เกี่ยวข้องกัน
การเปรียบเทียบสินค้าที่ขายในประเทศกับสินค้าที่ส่งออก การพิจารณาวันที่ขายสินค้า
รวมทั้งให้ข้อสังเกตต่อการตอบแบบสอบถามของ NIPPON STEEL CORPORATION ซึ่งกรมการค้าต่างประเทศได้นำประเด็นดังกล่าวมาประกอบการพิจารณาในกระบวนการทบทวนด้วย

ข้อ
๔ การตรวจสอบข้อเท็จจริงของข้อมูล
กรมการค้าต่างประเทศได้ส่งเจ้าหน้าที่เดินทางไปตรวจสอบข้อเท็จจริงของข้อมูลที่ได้รับตามแบบสอบถาม
ณ ที่ทำการ และโรงงานผลิตของ NIPPON STEEL CORPORATION ในประเทศญี่ปุ่น
ระหว่างวันที่ ๑๓ ถึง ๑๗ กุมภาพันธ์ พ.ศ. ๒๕๔๙
จากการตรวจสอบพบว่าข้อมูลส่วนใหญ่มีความถูกต้อง
ตามหลักการทางบัญชีและสามารถอ้างอิงได้กับเอกสารต้นฉบับ ยกเว้นค่าใช้จ่ายบางรายการที่ไม่ยอมรับให้นำมาหักทอนเป็นราคา
ณ หน้าโรงงาน คือ ค่าใช้จ่ายที่ไม่ได้จ่ายให้ผู้ซื้อทอดแรก ซึ่งบริษัทไม่มีนโยบาย
หลักการ หรือข้อตกลงในการจ่ายที่เป็นลายลักษณ์อักษรชัดเจน และค่าหีบห่อ
เพราะค่าหีบห่อรวมอยู่ในต้นทุนการผลิตสินค้าที่พร้อมจำหน่าย ณ หน้าโรงงานแล้ว
ดังนั้น ต้นทุนการผลิต
ที่รายงานในแบบสอบถามต้องปรับแก้ไขให้รวมค่าหีบห่อที่บันทึกในระบบบัญชีด้วย

ข้อ
๕
การแจ้งข้อมูลและข้อเท็จจริงที่ใช้เป็นพื้นฐานในการจัดทำร่างผลการทบทวน
กรมการค้าต่างประเทศได้ส่งร่างผลการทบทวน
ซึ่งแสดงข้อมูลและข้อเท็จจริงที่ใช้เป็นพื้นฐานในการทบทวนอัตราอากรตอบโต้การทุ่มตลาดให้
NIPPON STEEL
CORPORATION และอุตสาหกรรมภายในทราบเมื่อวันที่ ๒๓ มีนาคม พ.ศ. ๒๕๔๙
เพื่อให้ยื่นข้อคิดเห็น ข้อโต้แย้ง และ/หรือแจ้งความจำนงขอแถลงการณ์ด้วยวาจา (Hearing)
ได้ภายในวันที่ ๗ เมษายน พ.ศ. ๒๕๔๙ ซึ่งปรากฏว่าไม่มีผู้ใดขอให้มีการแถลงการณ์ด้วยวาจา
มีเพียงการยื่นข้อโต้แย้งจาก NIPPON STEEL CORPORATION และการยื่นข้อคิดเห็นจากอุตสาหกรรมภายในผู้ผลิตเหล็กแผ่นรีดร้อน

ข้อ
๖
การพิจารณาข้อโต้แย้งและข้อคิดเห็นต่อร่างผลการทบทวน
NIPPON
STEEL CORPORATION และอุตสาหกรรมภายในได้ยื่นข้อโต้แย้งและข้อคิดเห็นภายในเวลาที่กำหนด
โดย NIPPON STEEL CORPORATION ได้ยื่นข้อโต้แย้งเมื่อวันที่
๗ เมษายน พ.ศ. ๒๕๔๙ และ อุตสาหกรรมภายในได้ยื่นข้อคิดเห็นต่อร่างผลการทบทวน
เมื่อวันที่ ๓ และ วันที่ ๗ เมษายน พ.ศ. ๒๕๔๙ ซึ่งจากการพิจารณาข้อโต้แย้งและข้อคิดเห็นดังกล่าวสรุปประเด็นได้
ดังต่อไปนี้
๖.๑ NIPPON STEEL CORPORATION ได้โต้แย้งในเรื่องการคำนวณมูลค่าปกติ
โดยไม่ยอมรับให้หักค่าใช้จ่ายที่มิได้จ่ายให้ผู้ซื้อทอดแรก
และในเรื่องการคำนวณส่วนเหลื่อมการทุ่มตลาดที่กำหนดส่วนเหลื่อมการทุ่มตลาดติดลบให้มีค่าเป็นศูนย์
รวมทั้งโต้แย้งว่าตัวเลขปริมาณการส่งออกที่ใช้ในการคำนวณไม่ตรงกับตัวเลขส่งออกที่ NIPPON
STEEL CORPORATION รายงานในแบบสอบถาม
ในกรณีนี้
พิจารณาแล้วเห็นว่า การเปรียบเทียบราคา ณ ระดับการขายถึงผู้ซื้อทอดแรก
และทอนกลับเป็นราคา ณ หน้าโรงงาน เป็นการพิจารณาหาส่วนเหลื่อมการทุ่มตลาด
โดยมีการเปรียบเทียบอย่างเป็นธรรมตามมาตรา ๑๘
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ และสอดคล้องกับหลักการขององค์การการค้าโลก (WTO) ประกอบกับ NIPPON
STEEL CORPORATION มิได้มีนโยบาย หลักการ
หรือข้อตกลงในการจ่ายค่าใช้จ่ายดังกล่าวที่เป็นลายลักษณ์อักษร
สำหรับการคำนวณส่วนเหลื่อมการทุ่มตลาดได้คำนวณตามชนิดของสินค้าเหล็กแผ่นรีดร้อน
(๑๕ ชนิด) หากชนิดใดไม่พบส่วนเหลื่อมการทุ่มตลาดหรือมีค่าติดลบ
ก็จะไม่นำมารวมคำนวณเป็นค่าเฉลี่ยถ่วงน้ำหนักของส่วนเหลื่อมการทุ่มตลาด
แต่จะนำปริมาณการส่งออกมาประเทศไทยทั้งชนิดที่ทุ่มตลาดและไม่ได้ทุ่มตลาดมารวมคำนวณร้อยละของราคาเฉลี่ย
ซี.ไอ.เอฟ. ของทุกธุรกรรมที่ส่งออกมาประเทศไทยด้วย สำหรับการคำนวณ
ได้ใช้ตัวเลขปริมาณการส่งออกที่ NIPPON STEEL CORPORATION รายงาน
และหักธุรกรรมของสินค้าที่ไม่อยู่ในข่ายการเรียกเก็บอากรตอบโต้การทุ่มตลาด
ตามบัญชีแนบท้ายประกาศคณะกรรมการพิจารณาการทุ่มตลาดและการอุดหนุน (ฉบับที่ ๕) พ.ศ.
๒๕๔๖ ลงวันที่ ๒๒ พฤษภาคม พ.ศ. ๒๕๔๖
แก้ไขเพิ่มเติมตามประกาศคณะกรรมการพิจารณาการทุ่มตลาดและการอุดหนุน (ฉบับที่ ๖)
พ.ศ. ๒๕๔๖ ลงวันที่ ๑๑ กรกฎาคม พ.ศ. ๒๕๔๖
๖.๒ อุตสาหกรรมภายในผู้ผลิตเหล็กแผ่นรีดร้อน
ได้เสนอข้อคิดเห็น เรื่อง การพิจารณาความสัมพันธ์ของ NIPPON STEEL CORPORATION กับบริษัทที่เกี่ยวข้อง การพิจารณาวันที่ขายสินค้า
และการเปรียบเทียบราคาในการคำนวณส่วนเหลื่อมการทุ่มตลาด และขอดูรายงานและเอกสารประกอบการตรวจสอบข้อเท็จจริง
รวมทั้งเสนอให้อุตสาหกรรมภายในสามารถแต่งตั้งทนายความเป็นบุคคลที่สามเพื่อเข้าดูข้อมูลความลับ
ในกรณีนี้
ได้พิจารณาความสัมพันธ์ระหว่าง NIPPON STEEL CORPORATION กับบริษัทที่เกี่ยวข้อง
เห็นว่าสามารถยอมรับราคาที่ NIPPON STEEL CORPORATION ขายให้กับผู้ซื้อที่มีความสัมพันธ์กัน
(Related party) เพื่อนำมาคำนวณมูลค่าปกติหรือราคาส่งออกได้
เนื่องจากราคาดังกล่าวโดยเฉลี่ยทุกชนิด
ไม่แตกต่างกับราคาที่ขายให้กับผู้ซื้ออิสระอย่างมีนัยสำคัญ
สำหรับการพิจารณาวันที่ขายนั้น NIPPON STEEL CORPORATION ได้อธิบายขั้นตอนการขาย
การตกลงราคา
พร้อมให้เอกสารสนับสนุนรายการขายที่สุ่มตรวจสอบระหว่างการตรวจสอบข้อมูลข้อเท็จจริงแล้ว
จากข้อมูลและเอกสารดังกล่าวพบว่า วันที่ขายสินค้าที่ NIPPON STEEL
CORPORATION รายงานเป็นวันที่เหมาะสมและสอดคล้องกับข้อเท็จจริง เนื่องจากเป็นวันที่ตกลงกันได้ในสาระสำคัญเกี่ยวกับการขายราคาขายและปริมาณขาย
ซึ่งไม่มีการเปลี่ยนแปลง
สำหรับการเปรียบเทียบราคาสินค้าที่ขายในประเทศญี่ปุ่นกับที่ส่งออกมายังประเทศไทย
ได้เปรียบเทียบโดยแบ่งตามรหัสสินค้า พิกัดอัตราศุลกากร และเกรดเดียวกัน ซึ่งแบ่งเป็น
๑๕ ชนิด
เมื่อนำมูลค่าปกติและราคาส่งออกของแต่ละชนิดมาเปรียบเทียบกันได้เป็นส่วนเหลื่อมการทุ่มตลาดของแต่ละชนิดแล้ว
จากนั้นจะเฉลี่ยถ่วงน้ำหนักด้วยปริมาณการส่งออกสินค้ามายังประเทศไทยทั้งหมด
สำหรับการคำนวณส่วนเหลื่อมการทุ่มตลาดนั้น
คำนวณโดยถัวเฉลี่ยถ่วงน้ำหนัก ราคา ณ
หน้าโรงงานเป็นค่าเฉลี่ยในช่วงระยะเวลาไต่สวนของสินค้าแต่ละชนิดแล้วเปรียบเทียบราคา
ณ
หน้าโรงงานสำหรับมูลค่าปกติและราคาส่งออกของสินค้าแต่ละชนิดในช่วงระยะเวลาเดียวกัน
ซึ่งเป็นวิธีคำนวณส่วนเหลื่อมการทุ่มตลาดที่ถือปฏิบัติโดยทั่วไป
สำหรับการขอดูรายงานและเอกสารประกอบการตรวจสอบข้อเท็จจริงนั้น
กรมการค้าต่างประเทศได้ส่งร่างผลการทบทวนฉบับเปิดเผยให้อุตสาหกรรมภายในแล้ว
ซึ่งประกอบด้วย ข้อมูล ข้อเท็จจริงที่เปิดเผยได้
สำหรับการแต่งตั้งทนายความเป็นบุคคลที่สามเพื่อดูข้อมูลความลับนั้น
ตามมาตรา ๒๖ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒
กำหนดให้การพิจารณาจะต้องไม่กระทำการใดให้เป็นการเปิดเผยข้อมูลข่าวสารที่ต้องปกปิดโดยสาระและเนื้อหา
หรือผู้ให้ข้อมูลข่าวสารนั้นขอให้ปกปิด

ข้อ
๗ การพิจารณาผลการทบทวน
กรมการค้าต่างประเทศได้นำข้อโต้แย้งและข้อคิดเห็นต่อร่างผลการทบทวนที่ได้รับ
รวมทั้งผลการตรวจสอบข้อเท็จจริงของข้อมูลมาพิจารณาจัดทำรายงานผลการทบทวนเสนอต่อคณะกรรมการพิจารณาการทุ่มตลาดและการอุดหนุนเพื่อพิจารณาวินิจฉัย
เมื่อวันที่ ๒๖ มิถุนายน และ ๒๔ กรกฎาคม พ.ศ. ๒๕๔๙ ซึ่งคณะกรรมการฯ ได้พิจารณาแล้ว
มีความเห็นดังต่อไปนี้
๗.๑ มูลค่าปกติ
คำนวณตามหลักเกณฑ์ที่ได้กำหนดไว้ในมาตรา
๑๕ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ โดยคำนวณจากราคาขายภายในประเทศญี่ปุ่นของ NIPPON STEEL CORPORATION ที่รายงานในแบบสอบถามและคำนวณเป็นราคาขาย ณ หน้าโรงงาน
โดยหักค่าขนส่งภายในประเทศ และค่าชดเชยสินค้าเสียหาย (claim)
๗.๒ ราคาส่งออก
คำนวณตามหลักเกณฑ์ที่กำหนดไว้ในมาตรา
๑๔ แห่งพระราชบัญญัติการตอบโต้ การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ โดยคำนวณจากราคาที่ส่งออกมาประเทศไทยตามที่ NIPPON STEEL CORPORATION รายงานในแบบสอบถามและคำนวณเป็นราคาส่งออก ณ หน้าโรงงาน
โดยหักค่าขนถ่ายสินค้า
ทั้งนี้
รายการที่ไม่ยอมรับให้นำมาหักทอนในมูลค่าปกติ ได้แก่
ค่าใช้จ่ายที่ไม่ได้จ่ายให้ผู้ซื้อทอดแรกและค่าหีบห่อ และในราคาส่งออก ได้แก่ ค่าหีบห่อ
ซึ่งเป็นไปตามผลการตรวจสอบข้อมูล ข้อเท็จจริง
๗.๓ ส่วนเหลื่อมการทุ่มตลาด
คำนวณตามหลักเกณฑ์ที่กำหนดไว้ในมาตรา
๑๘ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ โดยเปรียบเทียบระหว่างมูลค่าปกติ ตามข้อ ๗.๑ และราคาส่งออกตามข้อ ๗.๒
ซึ่งเป็นราคา ณ ระดับการค้าเดียวกัน คือ หน้าโรงงานและในช่วงระยะเวลาเดียวกัน คือ
ช่วงระยะเวลาการทบทวน ปรากฏส่วนเหลื่อมการทุ่มตลาดในอัตราร้อยละ ๐.๐๙ ของราคา
ซี.ไอ.เอฟ.

ข้อ
๘
คำวินิจฉัยของคณะกรรมการพิจารณาการทุ่มตลาดและการอุดหนุน
คณะกรรมการพิจารณาการทุ่มตลาดและการอุดหนุนได้มีคำวินิจฉัยเมื่อวันที่
๒๔ กรกฎาคม พ.ศ. ๒๕๔๙ ว่าอัตราส่วนเหลื่อมการทุ่มตลาดของ NIPPON STEEL CORPORATION
มีการเปลี่ยนแปลงไปจากที่ได้มีคำวินิจฉัยชั้นที่สุดตามประกาศคณะกรรมการพิจารณาการทุ่มตลาดและการอุดหนุน
(ฉบับที่ ๕) พ.ศ. ๒๕๔๖ จึงเห็นสมควรให้เปลี่ยนแปลงอัตราอากรตอบโต้การทุ่มตลาด
สำหรับการนำเข้าสินค้าเหล็กแผ่นรีดร้อนชนิดเป็นม้วนและไม่เป็นม้วน
ที่มีแหล่งกำเนิดจากประเทศญี่ปุ่นที่ผลิตจาก NIPPON STEEL CORPORATION จากเดิมที่กำหนดไว้ในอัตราร้อยละ ๓๖.๒๕ ของราคา ซี.ไอ.เอฟ.
ตามประกาศคณะกรรมการพิจารณาการทุ่มตลาดและการอุดหนุน (ฉบับที่ ๕) พ.ศ. ๒๕๔๖
ลงวันที่ ๒๒ พฤษภาคม พ.ศ. ๒๕๔๖
และแก้ไขเพิ่มเติมตามประกาศคณะกรรมการพิจารณาการทุ่มตลาดและการอุดหนุน (ฉบับที่ ๖)
พ.ศ. ๒๕๔๖ ลงวันที่ ๑๑ กรกฎาคม พ.ศ. ๒๕๔๖ เป็นอัตราร้อยละ ๐ ของราคา ซี.ไอ.เอฟ.


ประกาศ ณ วันที่ ๒๒
สิงหาคม พ.ศ. ๒๕๔๙
ราเชนทร์ พจนสุนทร
อธิบดีกรมการค้าต่างประเทศ




























วิภา/ผู้จัดทำ
๗ กันยายน ๒๕๕๔

















































[๑]
ราชกิจจานุเบกษา เล่ม ๑๒๓/ตอนพิเศษ ๙๕ ง/หน้า ๗/๘ กันยายน ๒๕๔๙